A mocsári kutyatej (Euphorbia palustris) a Malpighiales rendjébe, ezen belül a kutyatejfélék (Euphorbiaceae) családjába tartozó faj. Egyéb nevei: tavi fűtej, csötkény vagy cötkény fűtej, szattyingkoró, szettyin, tejeskóró

Előfordulása 
A mocsári kutyatej csaknem egész Európa területén megtalálható. Élőhelyei egyre fogynak, ezért erősen veszélyeztetett faj.

Megjelenése 
A mocsári kutyatej apró fűzre emlékeztető megjelenésű, évelő növény. Erősen elágazó, kúszó gyöktörzse 1 méter mélységig is lehatoló gyökérrendszert fejleszt. Vastag, kopasz, belül üres szára alul vörös színű, 50-130 centiméter magas, de nemritkán a 150 centimétert is eléri. 20-30 centiméter hosszú és 3-15 milliméter széles szórt állású levelei ülők, lándzsa alakúak, csaknem ép szélűek vagy fogasak. Színük felül sötét-, fonákjukon kékeszöldek, ősszel bíborvörösre színeződnek. A bogernyővirágzat soksugarú. A virágzati fellevelek zöldessárgák, az állcsésze karimáján tojás alakú sárga mirigyek láthatók.

Életmódja 
A mocsári kutyatej mocsarakban, mocsárréteken, álló- és folyóvizek mentén, fűzcserjésekben nő. Többnyire állandóan vagy változóan nedves, tápanyagban gazdag, humuszos vagy tőzeges iszaptalajokat kedveli.

A virágzási ideje május–június között van. Mérgező növény.

Képek

Jegyzetek

Források 

Euphorbia palustris L. The Plant List
USDA, ARS, National Genetic Resources Program. Euphorbia palustris in the Germplasm Resources Information Network (GRIN), US Department of Agriculture Agricultural Research Service. Accessed on 08-Apr-12.
Linnaeus, C. 1753. Species Plantarum, Tomus I: 462.

Kutyatejfélék
Növényfajok
Magyarországon őshonos növények
Európa növényvilága
Mocsári növények